讀東坡謫居三適輒次其韻 旦起理髮
作者：張九成
朝代：宋

paragraphs: 憶昔叨從班，入朝大明宮。
五更催上馬，夢裏過萬松。
想見天竺山，九重吟清風。
頭垢不暇梳，爬搔常靡通。
今來幸閒放，櫛比肯匆匆。
清晨解絛辮，千梳復重重。
不羨列禦寇，散髮摇風鬉。
氣舒兩目明，頓與離朱同。
此樂豈易得，快意適相逢。
再拜復再拜，深恩荷天公。